Folketing
2013-06-11

Regeringen ønskede ikke den slags. Regeringen ønskede ikke engang at diskutere det. Stor var glæden derfor hos os, da det viste sig, at regeringen måske alligevel havde lyttet til bl.a. Liberal Alliance: Regeringen fremlagde en vækstplan, som gjorde det stik modsatte af, hvad regeringspartierne sagde de ville i valgkampen, og gjorde det, som regeringen under finanslovsforhandlingerne for 2013 sagde den absolut ikke ville, nemlig at holde igen med væksten i det offentlige forbrug til gengæld for at få penge til skattelettelser for erhvervslivet. Et af forslagene i vækstplanen om lavere skat for erhvervslivet handler om selskabsskattelettelser fra 25 pct. til 22 pct. Det forslag behandler vi nu, og det støtter Liberal Alliance helhjertet. Vi har jo også set os nødsaget til at skulle støtte en forhøjelse af lønsumsafgiften for bankerne og en særlig skat for virksomheder, der udvinder olie i Nordsøen. De skatteforhøjelser skal neutralisere effekten af selskabsskattelettelsen for banker og olieudvindingsselskaber, sådan at de hverken får en skattelettelse eller en skatteforhøjelse. Vi havde helst set, at de også fik en skattelettelse, men det ønskede regeringen ikke.